صلاة العيد هى صلاة بيصليها المسلمين فى عيد الفطر و عيد الاضحى بس. و الصلاه دى عكس صلاة الجمعه, الخطبه بتبقى بعد الصلاة مش قبلها, المصلين بيكبروا تكبيرات العيد من الفجر لحد ما الصلاه تخلص و بعد كل اذان فى ايام العيد. فى مصر الاطفال بيروحوا باللبس الجديد اللى اشتروه مخصوص للعيد و بيتوزع عليهم عيديات و هدايا , فى صلاة العيد فى عيد الصغير ساعات بيتوزع كحك العيد او حلويات . الصلاة دى بيستحسن تتصلا فى الساحات المفتوحه بدل من الجوامع. صلاة العيد ليها شعائر متفق عليها. بداً بتجمع الناس فى الساحات المفتوحه او الجوامع من الفجر و بيكبرو تكبيرات جماعيه اسمها " تكبيرات العيد" لشروق الشمس. من بعدها بيصلو صلاه العيد غير الصلوات الخمسه المفروضه فى اليوم. بتبدا صلاة العيد بسبع تكبيرات بيكررها المصلين ورا الامام بعدها الفاتحة و أيات من القران و ركعة و سجدتين و بعدها خمس تكبيرات قبل الركعة التانية و السجود والتشهد. بيخطب الامام خطبة العيد بعد الصلاة مباشره و بتتقسم الخطبة لقسمين بيبدأ الاول بتكبيرات العيد و بعدها الخطبة و التانية بالصلاة على النبي و تذكير الناس بصلة الرحم و فضل صلة الرحم و بعدها الدعاء. الله أكبر , الله أكبر , الله أكبر , لا إله إلا الله , الله أكبر , الله أكبر و لله الحمد.